ICN บวก 5% นิวไฮในรอบกว่า 3 ปี โบรกฯอัพรายได้ปีนี้โต 38% แตะ 2 พันลบ. รับแบ็กล็อกแน่น
ICN บวก 5% นิวไฮในรอบกว่า 3 ปี โบรกฯอัพรายได้ปีนี้โต 38% แตะ 2 พันลบ. รับแบ็กล็อกแน่น โดย ณ เวลา 15.12 น. ราคาอยู่ที่ระดับ 3.58 บาท บวก 0.16 บาท หรือ 4.68% สูงสุดที่ 3.64 บาท ต่ำสุด 3.40 บาท ด้วยมูลค่าซื้อขาย 34.10 ล้านบาท
28 ม.ค. 2564

ผู้สื่อข่าวรายงานว่า ราคาหุ้นบริษัท อินฟอร์เมชั่น แอนด์ คอมมิวนิเคชั่น เน็ทเวิร์คส จำกัด (มหาชน) หรือ ICN ล่าสุด ณ เวลา 15.12 น. อยู่ที่ระดับ 3.58 บาท บวก 0.16 บาท หรือ 4.68% สูงสุดที่ 3.64 บาท ต่ำสุด 3.40 บาท ด้วยมูลค่าซื้อขาย 34.10 ล้านบาท

ทั้งนี้ ราคาหุ้นปรับตัวเพิ่มขึ้นทำจุดสูงสุดในรอบ 3 ปี 3 เดือน นับตั้งแต่ราคาหุ้นอยู่ที่ระดับ 3.64 บาท เมื่อวันที่ 10 ต.ค. 2560
ด้าน บล.จีเอ็มโอ-แซด คอม ระบุในบทวิเคราะห์ (8 ม.ค.64) แนะนำ “ซื้อ” ICN ราคาเป้าหมาย 3.90 บาท/หุ้น โดย ICN แจ้งข่าวตลาดหลักทรัพย์ฯ (7 ม.ค.64) ลงนามสัญญาโครงการจ้างขยายความจุระบบเชื่อมโยง DWDM ส่วน Backhaul และขยายความจุส่วน Border กับบริษัท กสท โทรคมนาคม จำกัด (มหาชน) (CAT) มูลค่ารวมโครงการ 444.48 ล้านบาท โดยมีระยะเวลาการทำงานให้แล้วเสร็จใน 180 วัน นับถัดจากวันที่ลงนาม และรับประกัน 2 ปี
ทั้งนี้ จากการสอบถามผู้บริหารของบริษัท มีมุมมองบวกมากขึ้นต่องานที่รับเพิ่มเข้ามาในอนาคต และงานขยายความจุเชื่อมโยง DWDM ของ CAT ปรับเพิ่มประมาณการรายได้ปี 2564 จากระดับ 1,450 ล้านบาท ปรับเพิ่มขึ้นมาที่ระดับ 1,994 ล้านบาท เพิ่มขึ้น 38% ให้สอดคล้องกับงานในมือ และปรับประมาณการกำไรสุทธิ จากระดับ 103 ล้านบาท เพิ่มขึ้นมาที่ระดับ 160 ล้านบาท เพิ่มขึ้น 55% ทั้งนี้ เชื่อว่าประมาณการของเราค่อนข้างอนุรักษนิยมจากที่รายได้ที่ประเมินมี Backlog รองรับราว 94%
โดยมองบวกต่อการเข้ามาของ คุณพรชัย กรัยวิเชียร ประธานเจ้าหน้าที่บริหาร รับตำแหน่ง 1 ธันวาคม 2563 เชื่อว่าด้วยประสบการณ์ในกิจการโทรคมนาคมมากกว่า 20 ปี จะช่วยหนุนให้บริษัทสามารถเข้าไปรับงานในพื้นที่ใหม่ๆ เช่น หน่วยงานภาครัฐ หรือ บริษัทเอกชน  เรามองบวกต่อทิศทางการขยายตลาดของบริษัทเข้าสู่งานภาคเอกชนมากขึ้น มองเป็น Upside Risk ของประมาณการของบล.จีเอ็มโอ-แซด คอม
ทั้งนี้ ให้คำแนะนำ “ซื้อ” ด้วยราคาเหมาะสมปี 2564 ที่ 3.90 บาท อิง PER 11X (ค่าเฉลี่ย 3 ปีย้อนหลัง) ปรับราคาเหมาะสมเพิ่มขึ้นจากเดิม 2.40 บาท มาที่ 3.90 บาทให้สอดคล้องกับการปรับเพิ่มประมาณการของเรา เมื่อพิจารณาราคาปัจจุบันยังมี Upside ถึง 28% ด้วย อัตราเงินปันผลที่ระดับ 8.2%
 